
Előterjesztés Zalakaros Város Önkormányzata Képviselőtestülete 2020. február 13-án tartandó ülésére
Tárgy: A Zalakarosi Közös Önkormányzati Hivatal SZMSZ-nek módosítása

Előterjesztést készítette: Szabóné dr. Csányi Marianna jegyző

Tisztelt Képviselőtestület!

2013. január 1-jétől Zalakaros, Zalamerenye és Zalaszabar önkormányzatok képviselő-testületei létrehozták a Zalakarosi Közös Önkormányzati Hivatalt és döntöttek annak szervezeti és működési szabályzatában az új szervezeti felépítésről. Azóta 2015.évben a képviselőtestület a hivatal átvilágításának eredményeként változtatott több ponton a felépítésén. 2017-ben történt az utolsó módosítás. Jelenleg a jegyző irányítása alatt három osztály végzi a munkáját: a koordinációs és hatósági osztály, melynek vezetője az aljegyzői pozíciót is betölti, a városfejlesztési osztály valamint a pénzügyi osztály, mely pénzügyi- és adócsoportból áll. Két személy pedig közvetlen jegyzői irányítás alatt dolgozik.
A polgármester úr javaslatára és a fejlesztések területén megnövekedett munkaterhek miatt az alábbi változásokat javasoljuk a képviselőtestületnek:
· városfejlesztési osztály bővítését:
beruházói ügyintéző (amennyiben jelentkező hiányában nem tudjuk betölteni akkor keretszerződéssel vállalkozó foglalkoztatását indokolt alkalmazni vagy szakértőket az adott munkára megbízni) (1 fő)
· közterület felügyelet (1 fő), /a rendőrség véleménye alapján, ha létrehozzuk indokolt a 2 fő alkalmazása/.

1./ A Városfejlesztési Osztály munkájának megvizsgálása alapján megállapításra került, hogy a megnövekedett munkaterhek miatt indokolt egy fő beruházói ügyintézővel az osztály létszámát bővíteni, hiszen olyan nagy beruházások előtt állunk, amelynek felelősséggel való végrehajtásához ez elengedhetetlenül szükséges. Az osztályhoz tartozik a településüzemeltetési feladat is, amennyiben a beruházói oldal nem kerül megerősítésre az üzemeltetéstől kéne humán erőforrást átcsoportosítani, amely jelentős minőségi változást eredményezne ezen a területen.
2./ A polgármester úr több fórumon is elmondta és a közterületeink rendben tartása, parlagfű-mentesítés továbbá a parkolási rend fenntartása is indokolja, hogy kerüljön visszaállításra a közterület felügyelet két fővel. 
A Gazdasági Bizottság és a Humánpolitikai és Ügyrendi Bizottság decemberi ülésén elhangzott javaslatok alapján javaslom a Képviselőtestületnek, hogy a KÖH szervezetében az alábbi változásokat szíveskedjen megfontolni és elfogadni:
· a közterület-felügyelet kapcsán a jelenleg településgondnokként foglalkoztatott Gerencsér László közterület-felügyelőként nem foglalkoztatható, mert az OKJ-s képzésben nem tud részt venni, mivel a képzési feltételnek- érettségivel való rendelkezés – nem felel meg. A településgondnoki munkájával segíthetné a közterület-felügyelő tevékenységét, amennyiben a képviselőtestület elfogadná az 1 fő alkalmazásával megvalósuló köztisztviselői jogviszonyban való foglalkoztatását. A foglalkoztatás kezdő időpontja 2020. április 1-je lenne.
· a Városfejlesztési Osztály szakmai megerősítése mindenképpen indokolt lenne, amennyiben a képviselőtestület elfogadja a Bizottságok javaslatát, úgy itt a beruházói létszámmal nem egészülhetne ki az osztály, de kérném annak a lehetőségnek a megtartását, hogy az osztályvezető által meghatározott – nem hatósági –feladatokra a Polgármester/KÖH munkáltatója egyedi megbízással szerződéskötési jogosultsággal rendelkezzen, természetesen az osztályon belüli munkakörök jegyzői felülvizsgálatával párhuzamosan. 
· Amennyiben a Képviselőtestület a fentiekben leírt javaslatokat elfogadja, úgy a Zalakarosi KÖH álláshelyei az alábbiak szerint módosulnak:
· 1 pénzügyes álláshely (aki vitte Zalaszabart) és 
· 1 fő szervezési és igazgatási ügyintézői álláshely megszüntetésre kerülne (2020. január 1-jétől e két álláshely betöltetlen),
· 1 fő közterület-felügyelői álláshely létrehozásra kerülne. 
2019. december 31-i álláshelyek száma: 21
            KÖH betöltött álláshely (létszám): 2020. január 1-jétől: 19 
KÖH tervezett álláshely: 2020. április 1-jétől: 20 

A képviselőtestület felkérésére jegyzőként az osztályvezetők bevonásával felülvizsgáltam a hivatali dolgozók munkaköri leírásait illetve a feladatok osztályok közötti megosztását. Mivel az előzetes egyeztetések alapján nem támogatja a képviselőtestület beruházási új álláshely létesítését, ezért bizonyos területek elvétele mellett való döntést javaslom, mégpedig oly módon, hogy a Koordinációs és Hatósági Osztályhoz a főként hatósági munkát végző településüzemeltetési és hatósági ügyintéző átkerülne és az újonnan felállításra kerülő közterület-felügyelői álláshely továbbá ide kerülne az önkormányzati és személyzeti referens is a közvetlen jegyzői irányítás alól. Véleményünk alapján ezek a változások mindenképpen hozzájárulhatnának a munkaterhek átcsoportosításához és a megszűnő feladatok – Zalaszabar miatt – helyére újak telepítésére. A mellékelt szervezeti ábra már az új elképzeléseket tartalmazza illetve az SZMSZ is.

Kérem a fentiek alapján az alábbi határozati javaslat megvitatását és elfogadását.

Határozati javaslat:
[bookmark: _GoBack]A Képviselőtestület
1. megállapítja, hogy a Zalaszabari Önkormányzat kiválását követően a Zalakarosi KÖH-nél a betöltetlen álláshelyek száma 2, (1 pénzügyi ügyintéző és egy szervezési és igazgatási ügyintézői státusz) felkéri a jegyzőt, hogy ezen munkaköröket ne töltse be és 2020. március 1-jétől kerüljenek megszüntetésre. 
2. „A”
a) kifejezi azon szándékát, hogy a Zalakarosi Közös Önkormányzati Hivatalban egy új- közterület felügyelői (1 fővel) álláshelyet kíván létrehozni 2020. április 1-től. 
b) felhatalmazza a polgármestert, hogy a városfejlesztési osztály munkaterheinek csökkentése érdekében a speciális szakértelmet igénylő az osztály munkájához szükséges szakértőket bízzon meg az osztályvezető javaslata alapján, továbbá felkéri a jegyzőt, hogy a városfejlesztési osztályvezető javaslatára gondoskodjon az osztályon belüli munkaterhek arányosítására.
3. a feladatellátás biztosítása érdekében felkéri a jegyzőt, hogy gondoskodjon az álláshely(ek) betöltéséről és a rendőrséggel szükséges megállapodás megkötéséről.
4. az 1. és 2. pontban meghatározott létszámváltozás költségfedezetét a 2020.évi költségvetésben tervezni kell.
5. a Zalakarosi Közös Önkormányzati Hivatal Szervezeti és Működési Szabályzatát 2020. március 1-i hatállyal jóváhagyja a melléklet szerint.
Határidő: 2020. február 20.
Felelős: Novák Ferenc polgármester
              Szabóné dr. Csányi Marianna jegyző


Operatív felelős: Gaál Krisztina személyzeti és önkormányzati referens, 
                            Horváthné Juhász Barbara pénzügyi osztályvezető
                        
    

Zalakaros 2020. január 21.


                                                                 Szabóné dr. Csányi Marianna
                                                                                 jegyző

